Izizalwane zeZimbabwe Ezise South Africa Zibumba Inhlanganiso
AbeZimbabwe abadabuka emangweni weGwanda leBeitbridge laba bakhuthaza osowabo abasemazweni ukubumba inhlanganiso yokuphathisa lapho abadabuka khona enjenge yabo eyeVESO
JOHANNESBURG — Izizalwane zeZimbabwe ezisebenzela kweleSouth Africa ezidabuka emangweni weGwanda leBeitbridge sezikhuthaze osowabo abasemazweni ukuthi badinge indlela zokuphatheka kuntuthuko yendawo abavela kuzo. Ukuntengantange kwezomnotho eZimbabwe sekubangele ubunzima obukhulu empilweni zabantu abadala labancane. Lesi yiso isizatho esikhulu esifuqe izizalwane zeZimbabwe ezingmatshumi phose amane-38, ezidabuka eGwanda le Beitbridge zisukume zibumbe inhlanganiso ye VESO. Linhlanganiso isikhethe izikolo ezinhlanu kulezi indawo zombili lapho elungiselela ukuyaphathisa ngezingwalo, izicathulo, lokunye okudingakala ezifundweni eziqakathekileyo njenge Maths le Science. Unkosikazi Sinqobile Moluli nguNobhala wale inhlanganiso. Ethi kuloluhlelo basebenza ngokukhulumisana lamakhansela, abezemfundo, ababalisi lezinduna. Linhlanganiso isiziphe kusiyaphela yonale inyanga ukuthi ibe isiqoqe ingwalo zokubhalela ezifika inkulungwane, izicathulo ezenela abantwana abangamatshumi amahlanu, impahla ezisetshenziswa ngamantombazana nxa esesikhathini lokunye. Elinye ilunga lale inhlanganiso umnumnzana Gift Mguni odabuka eManyane eMhalipe eGwanda, uthi indlala, ubuyanga, ukusilela kwemisebenzi lokusilela kwentuthuko kule indawo yizo ezinye zezizatho ezenze ukuthi basukume balethe intuthuko ezigabeni zabo. . Leyinto egcizelelwa ngomunye wabo umnumnzana Jonathan Mbedzi odabuka eMphande eZezani eBeitbridge. Umbedzi uthi njengenhlanganiso banxusa izizalwane zeZimbabwe zonke ezisemazweni ukuthi zidinge indlela ezitshiyeneyo zokuletha intuthuko lenguquko endaweni abadabuka kuzo. Inhlanganiso yeVESO iphakathi njalo kokuxhasa inhlelo zamasiko, ezemidlalo kanye lokuxhasa imuli zabayanga nxa zifelwe.